Uputstvo za popunjavanje formulara BOP 12/G –stranA ulaganjA - PREDUZEĆA

Formular BOP 12/G bi trebao biti popunjen za preduzeća (i njihove ogranke u BiH) koja su navedena na prvoj stranici formulara.

# *- Korišteni pojmovi*

**Nerezident** je bilo koji pojedinac, preduzeće ili neka druga organizacija sa prebivalištem u bilo kojoj zemlji osim BiH. Poslovnice i ogranci nerezidentnih kompanija u BiH smatraju se rezidentima BiH. Isto tako, poslovnice i ogranci bh. kompanija u inostranstvu su nerezidenti.

**Nerezidentni direktni investitor** je nerezidentno tijelo (ili grupa srodnih nerezidenata) koje je direktno ili indirektno vlasnik 10% ili više kapitala u vašem preduzeću. Nerezidentna pravna/fizička lica koja su na indirektan način povezana sa vašim preduzećem (pravna/fizička lica koja imaju vlasništvo više od 10% u preduzeću koje je vaš direktni ulagač) se također smatraju nerezidentnim direktnim ulagačima u vašem preduzeću. Ulagač ne mora imati najveći dio dionica kako bi se smatrao direktnim ulagačem. Preduzeće može imati više od jednog stranog ulagača, a ti direktni ulagači mogu boraviti u različitim zemljama.

**Sestrinska preduzeća** su dva ili više preduzeća koja, direktno ili indirektno, imaju istog direktnog ulagača, ali jedan u drugom nemaju više od 10% vlasničkog udjela.

**Ostali nerezidenti** su oni koji nisu direktni strani ulagači u vaše preduzeće, tj:

* nerezidenti koji posjeduju manje od 10% kapitala vašeg preduzeća;
* nerezidenti koji nemaju vlasnički udio, ali s njima imate određeni dužnički/povjerilački odnos (dugoročni zajmovi, kratkoročni zajmovi, obveznice i sl.)

**Preduzeća sa stranim direktnim ulaganjem u inostranstvu su:**

* ogranci i poslovnice vašeg preduzeća ili njegovih ogranaka u inostranstvu
* preduzeća u inostranstvu u kojim vaše preduzeće ili njegovi ogranci imaju kapital od 10% ili više
* nerezidentni ogranci nerezidentnih podružnica vašeg preduzeća ili njegovih ogranaka

***- Struktura Formulara BOP 12/G***

Formular BOP 12/G prikuplja informacije koje se tiču finansijskog potraživanja vašeg preduzeća i njegovih ogranaka od nerezidenata i dugovanja prema nerezidentima, na godišnjem nivou. Ovaj formular prikuplja podatke o stanjima, finansijskim transakcijama, stavkama poravnanja (ostale promjene u stanjima) i prihodu/rashodu.

Formular BOP 12 se sastoji od pet dijelova. Prvi dio, A, prikuplja osnovne podatke vašeg preduzeća o ulaganjima iz inostranstva i obavezama prema inostranstvu; dio B prikuplja podatke o ulaganjima vašeg preduzeća u inostranstvo i potraživanjima od inostranstva; dio C prikuplja različite dopunske informacije; a dio D prikuplja podatke o zadržanim zaradama i isplati vlasničkih prihoda vašeg preduzeća; i dio E prikuplja podatke o transakcijama i stanjima po osnovu finansijskih derivativa.

***- Stanja, transakcije, ostale promjene i prihod/rashod***

**Početno stanje** **(kolona A)** odnosi se na vrijednost dugovanja (dio A) i potraživanja (dio B) vašeg preduzeća i njegovih ogranaka na početku posmatranog perioda. Početno stanje treba biti u skladu sa završnim stanjem koje ste naveli za prethodni period. Ukoliko ovo nije slučaj, potrebno je navesti objašnjenje ili napomenu.

**Završno stanje** **(kolona G)** odnosi se na vrijednost dugovanja i potraživanja vašeg preduzeća i njegovih ogranaka na kraju posmatranog perioda.

**Finansijske transakcije** **(kolone B i C)** su transakcije koje se odnose na sticanje ili prodaju finansijskih potraživanja vašeg preduzeća od nerezidenata ili dugovanja prema nerezidentima. Kupovina dionica nerezidentnih preduzeća od strane vašeg preduzeća (i njegovih ogranaka), kupovina dionica vašeg preduzeća od strane nerezidenata, izdavanje ili kupovina obveznica, povećanje depozita na bankovnim računima i smanjivanje zajmova su primjeri transakcija koje povećavaju aktivu ili pasivu. Prodaja dionica nerezidentnog preduzeća od strane vašeg preduzeća (i njegovih ogranaka), prodaja dionica vašeg preduzeća od strane nerezidenata, otkup i prodaja obveznica, povlačenje sredstava sa bankovnih računa i otplate zajmova su primjeri transakcija koje smanjuju aktivu ili pasivu. Obračunatu a nedospjelu na plaćanje/naplatu kamatu potrebno je evidentirati kao finansijsku transakciju koja **povećava obavezu/potraživanje** te je iskazati u koloni B za instrument na koji se odnosi. Ukoliko je došlo do plaćanja kamate koja je uzrokovala povećanje obaveze (obračunata a nedospjela kamata) istu je neophodno evidentirati kao finansijsku transakciju koja **smanjuje obavezu/potraživanje** te je iskazati u koloni C za instrument na koji se odnosi.

**Prihod/rashod (kolona H)** odnosi se na prihod/rashod koji vaše preduzeće ili strani ulagač može ostvariti posjedovanjem dionica (vrijednosnih papira) ili ekvivalentnih prava koja proizilaze iz vlasničkog udjela u preduzećima. Ovi iznosi bi trebali biti zabilježeni na osnovu datuma uplate/isplate dividendi (ili doznaka). U ovu kolonu se takođe unose podaci i o kamatama. Kamata bi trebala biti zabilježena na obračunskoj osnovi. Kamata koja je dospjela na naplatu/plaćanje, a nije izmirena treba biti zabilježena kao finansijska transakcija u kategoriji **ostalo (promjene usljed drugih faktora)** za finansijski instrument na koji se odnosi. Prihod/rashod uključuje i diskonte. Diskont je razlika između vrijednosti finansijskog instrumenta u trenutku njegovog izdavanja i njegove krajnje otkupne vrijednosti.

***- Odnos između stavki koje se odnose na podatke***

Informacije koje su izvještavane u dijelovima A i B bi trebale da prikazuju sljedeće odnose:

* **završno stanje (kolona G)** = početno stanje (kolona A)

+ neto finansijske transakcije(kolonaD)

+ ostale promjene (kolona E i F)

* **neto finansijske transakcije (kolona D)** = povećanje (transakcije koje se odnose na sticanje aktive ili pasive)

– smanjenje (transakcije koje se odnose na prodaju aktive ili pasive)

* **ostale promjene(kolone E i F)** = promjene zbog kursnih razlika (uzrokovane

promjenama u deviznom kursu, te otpisivanjem)

+ promjene usljed drugih faktora (uzrokovane reklasifikacijom

stavki, promjenama tržišne cijene i aritmetičkim greškama)

***- Vrednovanje***

Sve vrijednosti bi trebale biti izvještavane u hiljadama KM. Molimo vas da iznose u stranim valutama pretvorite u KM.

**Finansijske transakcije** **i** **prihod/rashod** koji su navedeni u stranoj valuti bi trebali biti pretvoreni u KM koristeći se srednjim kursom na dan transakcije. Finansijske transakcije i prihod/rashod bi trebali biti zabilježeni na bruto osnovi – to jest, prije odbitka provizija i brokerskih honorara.

**Stanja** koja su navedena u stranoj valuti bi trebala biti pretvorena u KM po srednjoj vrijednosti odgovarajućih kupovnih i prodajnih kurseva koji su primjenljivi na odnosni period.

Vrednovanje transakcije bi se trebalo vršiti po stvarnim transakcijskim vrijednostima. Vrednovanje stanja treba da bude po tržišnoj vrijednosti (u nedostatku informacija, može se koristiti knjigovodstvena vrijednost).